沖卿席上得作字
作者：王安石
朝代：宋

paragraphs: 咨予乏時才，始願乃丘壑。
强走十五年，朱顔已非昨。
低回大梁下，屢歎風沙惡。
所欣同舍郎，誘我文義博。
古聲無慆淫，真味有淡泊。
追攀風月久，貌簡非心略。
君恩忽推徙，所望頗乖錯。
尚憐得經過，未比參辰各。
留連惜餘景，從子至日落。
明燈照親友，環坐傾杯杓。
別離寬後悲，笑語盡今樂。
論詩知不如，興至亦同作。